Die brief is oor die jare deur baie mense gebruik om hulle eksklusiewe standpunte mee te verduidelik, en so ver gaan dat indien jy vrae vra oor hoe dit dan eintlik werk, hulle opkom met verduidelings soos: “Aangesien Hy gewillig, en nie onwillig nie, toelaat, moet alles wat gebeur – insluitend ons sondige dade en die mens se uiteindelike lot – in die een of ander sin in ooreenstemming wees met wat Hy in die ewigheid bepaal en beveel het. In verhouding met die mate waartoe dit ontken word, word God uitgesluit uit die regering van die wêreld, en het ons slegs ‘n eindige God. Natuurlik ontstaan daar sekere probleme wat ons met ons huidige kennis nie volledig kan verklaar nie. Dit is egter nie ‘n voldoende rede om dit wat deur die Skrif en die duidelike voorskrifte van die rede bevestig word, te verwerp nie.“
Dan vind ons aan die anderkant van die skaal die wat predik dat daar ‘n oorblyfsel Jode is wat met die “wegraping” na vore sal kom. Maar wat sê Paulus eintlik? Rom 11:5 “Net so is daar dan ook in die teenwoordige tyd ‘n oorblyfsel, ooreenkomstig die verkiesing van die genade.” Daar word glad nie gesê dat daar altyd, deur alle geslagte heen, ‘n oorblyfsel sal wees nie, maar dat na die verwoesting van Jerusalem in 70NC, daar ‘n oorblyfsel was wat die evangelie kon uitdra na al die nasies.